תחילת סוף העידן הגרעיני ? / איתן ברק

ב-24 באוקטובר אירע מאורע רב חשיבות שחותמו נעדר מהתקשורת המקומית: למזכ"ל האו"ם, אנטוניו גוטרש, הוגש כתב אשרור נוסף לאמנה לאיסור הנשק הגרעיני. אמנה, אשר לצד שלל איסורים כאיסור פיתוח, ניסוי, ייצור, רכישה, הפצה ואגירת נשק גרעיני מחייבת את המצטרפות אליה בהשמדתו וחותרת לעולם נטול נשק גרעיני. בנוסף, מחויבים חברי באמנה לספק עזרה לנפגעים בגין שימוש או ניסוי בנשק גרעיני ולסייע במתן מענה לנזק הסביבתי שיגרם.

מאחר וכתב אשרור זה מטעם הונדורס היה ה-50 במספר הופעל סעיף באמנה בדבר כניסתה לתוקף בתוך 90 יום. קרי, מה-22 בינואר 2021 תהיה בהקשר נשק גרעיני אמנה ספציפית החותרת להכחידו בדומה לנשק הכימי והביולוגי שהתכבדו זה מכבר באמנות שתכליתן לבער אותם מן העולם.

אמנה זו, יוזמת מאות ארגונים ויחידים ברחבי העולם אשר התאגדו במסגרת "הקמפיין העולמי להכחדת הנשק הגרעיני", נפתחה לחתימה בספטמבר 2017 לאחר מאבק קשה במעצמות הגרעיניות ותומכיהן שעשו כל שביכולתן לסכלה. אף מדינה גרעינית לא לקחה חלק בדיונים לגיבוש האמנה אשר נערכו בחסות האו"ם במרץ ושוב ביוני-יולי 2017 - דיונים שהחלו לאחר כישלון ארה"ב באו"ם למנוע עבורם הקצאת תקציב. למעשה, מכל 29 חברות נאט"ו דאז הולנד היתה היחידה להשתתף (האמנה, נציין, אוסרת גם הצבה או פריסת הנשק בשטח החברות) ודאגה שבסיומם, בהצבעה על אימוץ האמנה, תירשם כמתנגדת (היחידה) למול 122 מדינות תומכות ונמנעת יחידה (סינגפור). בצעד חריג ביותר התייצבו כמחאה בפתח אולם הדיונים בסבב הראשון שגרירי ארה"ב ובריטניה לאו"ם, לצד סגן השגריר הצרפתי ונציגי אלבניה ודרום קוריאה.

למרות הכל ובידיעה ברורה שיש חלון הזדמנות צר, האמנה גובשה ונפתחה לחתימה בספטמבר 2017 . מקץ חודש זכה הקמפיין בפרס נובל לשלום שניתן בדצמבר לנציגי הארגון. במחאה ארה"ב, בריטניה וצרפת נמנעו משליחת השגריר לטקס כמקובל ושלחו סגן שגריר.

ממשל טראמפ אף ביקש ממדינות שכבר אשררו את האמנה לחזור בהן מצעדן אותו הגדיר כ"טעות אסטרטגית" בהבהירו שחמש המעצמות הגרעיניות המוכרות (והחברות הקבועות במועה"ב) מאוחדות בהתנגדותן להשלכותיה הפוטנציאליות: החלשת מאמציהן למניעת הפצת הנשק. תומכי האמנה, מנגד, סבורים שאם יש צעד שיחזק את המשטר הבינלאומי למניעת תפוצה - זה האמנה. מה גם שהמעצמות הגרעיניות התחייבו באמנה למניעת תפוצה מ-1968 – הנדבך העיקרי במשטר - להתפרק מן הנשק ולא עמדו בכך. לתפיסתם, כלי נשק אלה מסכנים את האנושות, מיותרים ואף בחזקת מסיחי דעת מן הבעיות "הביטחוניות" העיקריות כגון משבר האקלים ולאחרונה מגפת הקורונה. הם מצביעים שוב ושוב על ההשלכות ההומניטריות הקטסטרופליות הצפויות משימוש בנשק ומדגישים כי העובדה שהקהילה הבינלאומית אינה -וגם לא תהיה - ערוכה לטפל בהשלכות עימות גרעיני - היא מניע רב עוצמה חזק בזכות האמנה. עלינו למנוע -הטעים נשיא הפדרציה הבינלאומית של ארגוני הצלב האדום והסהר האדום, פרנססקו רוקה - מה שאיננו יכולים להתכונן אליו. פירוק מלא ובר אימות הוא לדידם גם המענה הטוב ביותר לאתגר שמציבות מדינות גרעיניות סוררות דוגמת צפון קוריאה.

אכן, נהיר שאף מדינה המחזיקה בנשק גרעיני לא תצטרף לאמנה בעתיד הנראה לעין ומאחר ואין עסקינן באמנה מנהגית הן לא יהיו כבולות משפטית להוראותיה. אולם, בצד המישור המשפטי יש את המישור הנורמטיבי. בדומה לאמנה לאיסור מוקשי נגד אדם מ-1997 והאמנה לאיסור חימוש מצרר מ-2008 , תרומתה העיקרית תהיה בחיזוק הנורמה בדבר איסור השימוש בנשק גרעיני. בקהילה המחקרית מקובל להניח כי גיבוש אמנה הוא צעד מרכזי בתהליך הכתמת (הטלת קלון) הנשק שכן הוא מבדל ומבודד אותו מנשקים אחרים, לגיטימיים לכאורה. בהקשר הנשק הגרעיני בידוד זה מועצם ממילא בגין "מסורת אי השימוש" שמתקיימת כבר למעלה מ-75 שנה מאז הפצצת הירושימה ונגסקי באוגוסט 1945. מסורת שמחזקת ובה בעת מתחזקת בעצמה ממכשול נוסף ורב עוצמה לאפשרות השימוש בנשק: "הטאבו הגרעיני" - עכבות מוסריות שהתפתחו בהדרגה בפוליטיקה העולמית באשר להפעלתו מאז אותו שימוש בקיץ 1945.

ישראל, לצד 35 מדינות ובהן החברות הקבועות במועה"ב (בחריג סין), התנגדה להחלטת העצרת (71/258) בדצמבר 2016 לפתוח בדיונים ונמנעה ליטול חלק בדיונים ב-2017. היא הקפידה לשלוח את השגריר לטקס פרס הנובל לאחר שבתחילה הודיעה על הגעת מזכיר השגרירות - כדי שזה לא יפורש כאקט פוליטי.

אכן, ישראל הינה שחקן משנה במאבק איתנים זה בין החברה אזרחית ומדינות תומכות למעצמות הגרעיניות. בנוסף, העדויות הרבות שכבר הצטברו בהקשר האופציה הגרעינית ומלחמת יום כיפור מלמדות על הפנמת הדרג המדיני שאכן עסקינן בנשק למוצא אחרון. יחד עם זאת, רצוי בהחלט שישראל תעקוב אחר התפתחויות אלו אשר מחזקות בתורן את חשיבות השתלבותה במרחב וקידום הסכמי שלום עם שוכניו. השתלבות במרחב וכינון הסכמי שלום ברי-קיימא עם מדינות האזור לא רק שכמעט ויוציאו מכלל אפשרות את מימוש תרחיש יום הדין שעמד ברקע פיתוח האופציה הגרעינית אלא גם יעמדו בהלימה למדיניות "הפרוזדור הארוך" של ישראל לפיו מוכנותה לדון ברצינות בפירוז המזה"ת ולוותר על האופציה הגרעינית מותנית, בין השאר, בכריתת הסכמי שלום ברי-קיימא עם מדינות האזור. ככלות הכל, יתכן וחלום תומכי האמנה אכן יתגשם - אם בכלל - רק בעוד שני עשורים או יותר. ברם, עצם גיבוש האמנה וכניסתה לתוקף, חרף כל מאמצי המעצמות, כמו גם התייחסות חיובית יותר ויותר לאמנה בקהילה הבינלאומית בכלל ואף בקרב מספר חברות נאט"ו כבלגיה, מלמדים שרצוי להתייחס ברצינות לתחזית ניצולת הירושימה ופעילה מרכזית בקמפיין, סטסוקו ת'ורלו, במעמד קבלת פרס הנובל בדצמבר 2017, כי "זהו תחילת הסוף של העידן הגרעיני".

ד"ר ברק הוא חוקר בכיר במחלקה ליחסים בינלאומיים, וחבר עמית במכון המחקר ע"ש טרומן למען קידום השלום, האוניברסיטה העברית המתמחה, בין השאר, במדיניות הביטחון של ישראל, פירוק ובקרת נשק, דיני נשק ודיני בקרת נשק